Maltempata solari doppja li mistennija tolqot lid-dinja qajmet tħassib dwar xi tfixkil li jista’ jkun fis-sinjali tal-GPS, komunikazzjonijiet bir-radju u t-trasmissjonijiet. Individwalment, il-maltempata magħrufa bħala coronal mass ejection jew CMEs, ma tiġġustifikax twissijiet speċjali. Iżda l-uffiċjali spjegaw li peress li dawn se jseħħu ftit ħin bogħod minn xulxin u peress li d-direzzjoni tagħhom hija diretta lejn id-dinja, xprunat lin- National Oceanic and Atmospheric Administration’s Space Weather Prediction Center biex joħroġ twissija. L-ewwel CME, li nfaqgħet minn reġjun disturbat manjetikament tax-xemx it-Tnejn filgħaxija, laħaq lid-dinja l-Ħamis filgħaxija, qal id-direttur taċ-ċentru Thomas Berger waqt konferenza stampa. Huwa spjega li l-istess maltempata solari pproduċiet it-tieni splużjoni u li kienet aktar qawwija. Din seħħet għall-ħabta tas-5.45 p.m ta’ nhar l-Erbgħa li għadda. “M’aħniex nistennew xi impatt li ma nistgħux nikkontrollawh fuq l-infrastruttura nazzjonali tagħna minn dawn l-avvenimenti solari f’dan il-mument, iżda aħna qed inħarsu lejn dawn l-avvenimenti mill-qrib,” qal Berger. Ix-xemx bħalissa hija fil-quċċata taċ-ċiklu tagħha f’dawn l-aħħar 11-il sena għalkemm il-livell globali ta’ attività hija ħafna iktar baxxa mill massimu tagħha. Maltempati qawwija bħal dawk li resqin lejn id-dinja, normalment jiġru bejn 100 sa 200 darba matul ċiklu solari, qal Berger. “Il-ħaġa unika dwar dan l-avveniment hija li aħna kellna żewġ splużjonijiet wara xulxin u li dawn setgħu jiġu f’kuntatt fit-triq tagħhom lejn id-dinja, fl-orbita tad-dinja jew lil hinn. Għadna ma nafux jekk dan hux se jseħħ,” huwa qal. Huwa spjega li dawn il-partiċelli solari li għandhom enerġija kbira jistgħu jolqtu il-kamp manjetiku tad-dinja u jfixklu xi komunikazzjonijiet bir-radju u jiddegradu sinjali tal-GPS. Il-maltempati għandhom ukoll il-potenzjal li jkollhom impatt fuq il-grid tal-enerġija fl-altitudnijiet tat-tramuntana, li huma aktar suxxettibbli għat-tfixkil ġeomanjetiku. Min-naħa pożittiva, il-maltempati għandhom jagħtu bidu għal spettaklu sabiħ fis-smewwiet tul is-saff tat-tramuntana tal-Istati Uniti.